ועדת הכלכלה, כנסת 18, פרוטוקול מספר 57, 2009-07-20 00:00

כרמל שאמה-הכהן: בוקר טוב.

כרמל שאמה-הכהן: החברות והחברים מתבקשים לתפוס את מקומם.

כרמל שאמה-הכהן: ברשותכם נפתח את הדיון.

כרמל שאמה-הכהן: הדיון היום הוא בנושא חוק מינהל מקרקעי ישראל, בבקשות לדיון מחדש בכמה מהסעיפים.

כרמל שאמה-הכהן: נתחיל בסעיף 1 לסדר-היום, סעיף 1(11)(ב)(6) להצעת החוק, תיקון סעיף 4י"ז לחוק מינהל מקרקעי ישראל (ההגדרה "נכס מקרקעין שהקניית הבעלות בו פטורה מתשלום"), בבקשתה של חברת הכנסת שלי יחימוביץ.

כרמל שאמה-הכהן: מדובר בבקשה לדיון מחדש על-פי תקנון הכנסת.

עמיר פרץ: אדוני היושב-ראש- - -

אתי בנדלר: אצלנו תמיד נהגו לאפשר הנמקה מאוד קצרה.

כרמל שאמה-הכהן: שתי דקות הנמקה.

עמיר פרץ: לפני שנפתחה הישיבה היה לי דיון בעניין הפרוצדורה.

עמיר פרץ: היועצת המשפטית אומרת שמדובר פה בדיון מחדש, קרי, רביזיה, ואני חושב שמה שמציגה חברת הכנסת יחימוביץ ואחרים זה נושא חדש.

כרמל שאמה-הכהן: עוד נגיע לזה.

עמיר פרץ: זה לא אותו דבר.

כרמל שאמה-הכהן: נגיע לזה.

כרמל שאמה-הכהן: אני אתן זכות להציע נושא חדש.

עמיר פרץ: תן לי להשלים משפט.

עמיר פרץ: נושא חדש הוא לא דיון לוועדה, הוא דיון לוועדת הכנסת.

כרמל שאמה-הכהן: נגיע לזה.

עמיר פרץ: לכן הניסיון פה לגייס קואליציה כדי למנוע דיון הוא ניסיון בלתי לגיטימי לחלוטין.

דוד רותם: נושא חדש זה לא פה בכלל.

עמיר פרץ: נכון.

כרמל שאמה-הכהן: אנחנו עכשיו בבקשה לדיון מחדש.

כרמל שאמה-הכהן: לאחר מכן מי שירצה לטעון לנושא חדש, תינתן לו הזכות.

זאב אלקין: אדוני היושב-ראש, ברשותך, אם אפשר.

זאב אלקין: נדמה לי שהאפשרות לטעון נושא חדש תיפתח רק אם יוחלט- - -

כרמל שאמה-הכהן: ברור, בגלל זה אמרתי שזה לא בשלב הזה, אדוני יושב-ראש ועדת הכנסת.

זאב אלקין: יושב-ראש הקואליציה.

כרמל שאמה-הכהן: גם יושב-ראש הקואליציה, ועדיין גם יושב-ראש ועדת הכנסת.

כרמל שאמה-הכהן: אולי נצטרך אותך בהמשך היום, בגלל זה פניתי בהקשר הזה.

זאב אלקין: ועדת הכנסת כוועדה מתמדת של הבית ערוכה תמיד לדון, אם תצטרך, בעניין נושא חדש.

אתי בנדלר: אני אסביר רגע לעניין הפרוצדורה.

אתי בנדלר: מה שעומד בפני הוועדה אלה ארבע בקשות לדיון מחדש.

אתי בנדלר: בקשה לדיון מחדש היא בקשה שאומרת: אני מבקש לדון מחדש בנושא מסוים.

אתי בנדלר: אם מצביעים על בקשה כזאת, והיא אינה מתקבלת, זה סוף פסוק בנושא הזה.

אתי בנדלר: לא ניתן להעלות בקשר אליו שום טענות.

אתי בנדלר: אם הבקשה מתקבלת לגבי נושא מסוים, או לגבי כולם, הדיון נפתח מחדש.

אתי בנדלר: משהדיון נפתח מחדש, ניתן להעלות בקשר אליו את כל הטענות שניתן היה להעלות מלכתחילה, ובכלל זה גם טענת חריגה מגדר נושא.

אתי בנדלר: דהיינו, אם תתקבל בקשה לדיון מחדש, ידונו ותיטען חריגה מגדר נושא, זה ילך לוועדת הכנסת.

עמיר פרץ: אני חולק עלייך, גברתי.

עמיר פרץ: לדון בנושא חדש צריך לדון לפני הדיון בשאלה האם מדובר בדיון שהוא רביזיה, כי אם הנושא חדש, אין מקום לוועדה לדון, הוא עובר לוועדת הכנסת, ורק אחר כך חוזר לכאן.

עמיר פרץ: זו דעתי, אבל, גברתי היועצת המשפטית, את מכריעה כאן, אז אני אקבל את דעתך.

כרמל שאמה-הכהן: אנחנו מצווים לקבל את דעתה של היועצת המשפטית.

ישראל חסון: אני לא יודע אם מצווים, אבל כדאי.

כרמל שאמה-הכהן: מצווים מבחינת כדאי.

כרמל שאמה-הכהן: חברת הכנסת יחימוביץ, בבקשה.

כרמל שאמה-הכהן: שתי דקות, וזה יהיה שתי דקות.

שלי יחימוביץ': אדוני היושב-ראש, הבקשה שלי לדיון מחודש היא בסעיף 1(11)(ב)(6) להצעת החוק, ובו נאמר ש"'נכס מקרקעין שהקניית הבעלות בו פטורה מתשלום' – נכס מקרקעין, אשר בהתחשב, בין היתר, בסוגו, מיקומו והיקף שטחו, החליטה לגביו המועצה, כי על הרשות להציע את הקניית הבעלות בו בלא תמורה, לרבות דירה בבנין רווי" וכן הלאה.

שלי יחימוביץ': חשוב לי שתקשיבו, כי אני חושבת שכולכם תמצאו לנכון לקבל את ההצעה שלי, היא הגיונית, היא אפילו לא קוראת תיגר על עצם הפרטת הקרקעות והרפורמה.

שלי יחימוביץ': ההחלטה הזאת מקנה את כל הסמכות למועצה לתת פטור מתשלום למי שרוכש את דירתו ומעביר אותה מחכירה לבעלות, שזה דבר מקובל.

שלי יחימוביץ': אדם בדירת שיכון, אכן הגיוני לחלוטין שהוא יקבל פטור מתשלום כשהוא מחליט לעבור לבעלות מחכירה.

שלי יחימוביץ': העניין הוא שאין כאן שום סייגים.

שלי יחימוביץ': כלומר, זה יכול להיות אדם אחד, אבל זה יכול להיות גם נדלניסט אדיר ממדים, שיש בידיו 100 דירות, וגם הוא יקבל פטור מתשלום.

שלי יחימוביץ': לכן אני חושבת שנכון להשתמש כאן בסוג של מגבלה שנמצאת בכלל בסוג חקיקה אחר, והיא חלה לגבי מס שבח למשל.

שלי יחימוביץ': במס שבח יש הליך מאוד-מאוד הגיוני, שבו אדם שמוכר דירה אחת פטור ממס שבח, ואילו אדם שמוכר עשר דירות כבר לא פטור בדירה השנייה, השלישית והרביעית וכן הלאה, ולכן זה ייצור סוג של צדק חלוקתי או היגיון הכי בסיסי בעולם אם נקנה את הפטור מתשלום על דירה לדייר יחיד בדירה חכורה, ולא נקנה את הפטור הזה למי שיש ברשותו 100 דירות, ובשבילו זה ביזנס, כי זה נוגד אפילו את רוח הרפורמה כפי שרואה אותה מי שהגה אותה, ראש הממשלה בנימין נתניהו.

שלי יחימוביץ': הרי הוא מדבר על כך שכל אחד יקבל את הדירה שלו לבעלותו, בסדר.

שלי יחימוביץ': נאמר שכבר הסכמתי לזה, אבל צריך להגביל, למה שקבלן שיש ברשותו כמות אדירה של דירות ייהנה מהפטור הזה באופן גורף, ולמה שלא נכניס עכשיו את הסייג הזה שהוא כל כך הגיוני והוא צריך להיות מקובל על כולם?

כרמל שאמה-הכהן: חברת הכנסת יחימוביץ, הכי נכון להפנות אותך לדברייך במהלך הדיונים כאן.

כרמל שאמה-הכהן: במהלך הדיונים כאן חזרת מספר פעמים על כך שבהעברת דירה מחכירה מהוונת לבעלות יש אפס הטבה כלכלית לחוכר.

שלי יחימוביץ': לא.

שלי יחימוביץ': לא.

שלי יחימוביץ': לא.

כרמל שאמה-הכהן: זה מה שאמרת.

כרמל שאמה-הכהן: אמרת שאין משמעות.

שלי יחימוביץ': לא.

שלי יחימוביץ': עשיתי הבחנה ברורה בין דירות שיכון, ששם תהיה אפס הטבה לחוכר, אם הוא עובר לבעלות, לבין בתים, למשל, בהרצלייה פיתוח, בכפר שמריהו.

כרמל שאמה-הכהן: הסעיף שלך מדבר גם על דירות, לכן זה לא משנה אם מעבירים לאדם דירה אחת או חמש דירות.

כרמל שאמה-הכהן: במס שבח תמיד מדובר במקום שיש רווח, במקום שאין רווח אין ממילא את המגבלה.

כרמל שאמה-הכהן: בואו נעבור בבקשה להצבעה.

שלי יחימוביץ': אני חושבת שגם זה עלה.

שלי יחימוביץ': דיברו כאן כמה וכמה דוברים--

כרמל שאמה-הכהן: מי בעד?

שלי יחימוביץ': --שדיברו על כך שגם אם יש תשלום- - -

לאה ורון: חבר הכנסת כרמל שאמה, אני מציעה לקיים הצבעה שמית, כי יושבים פה 15 חברי כנסת, ולחלקם אין זכות הצבעה.

שלי יחימוביץ': אני רק רוצה לומר דבר אחד כדי להבהיר את דברי.

שלי יחימוביץ': ישבו פה כמה דוברים, לאו דווקא חברי כנסת, שדיברו על כך שהעברת בעלות במקרים מסוימים מקנה רווח עצום למי שמעבירים לידיו בעלות, ובמקרים אחרים אין לה שום משמעות.

שלי יחימוביץ': זה מקרה קלסי שבו יש לה משמעות מרחיקת לכת, והיא מפלה בעלי הון ואנשים רבי ממון ורבי דירות על מי שיש בידיו רק דירה אחת.

כרמל שאמה-הכהן: אנחנו מעמידים עכשיו את הבקשה של חברת הכנסת יחימוביץ להצבעה שמית.

כרמל שאמה-הכהן: אני מבקש שקט בעת ההצבעה.

לאה ורון: (קוראת בשמות חברי הוועדה) חבר הכנסת כרמל שאמה - נגד חבר הכנסת זאב אלקין במקום חבר הכנסת אופיר אקוניס - נגד חבר הכנסת ציון פיניאן במקום חבר הכנסת דני דנון - נגד חבר הכנסת אלכס מילר במקום חבר הכנסת רוברט אילטוב - נגד חבר הכנסת דוד רותם במקום חבר הכנסת חמד עמאר - נגד

חיים אורון: מתי התעמקתם בנושא הזה?

שלי יחימוביץ': אתם יודעים על מה אתם מצביעים בכלל?

לאה ורון: (קוראת בשמות חברי הוועדה) חבר הכנסת אמנון כהן - נגד חבר הכנסת יצחק וקנין - נגד חבר הכנסת עמיר פרץ - בעד חבר הכנסת עתניאל שנלר במקום אלי אפללו - בעד חבר הכנסת ישראל חסון - בעד חבר הכנסת נחמן שי - בעד

לאה ורון: שבעה נגד, ארבעה בעד.

זאב אלקין: מה עם חבר הכנסת מוזס?

מנחם אליעזר מוזס: מה אתי?

לאה ורון: סליחה.

מנחם אליעזר מוזס: מה זה הקיפוח הזה?

לאה ורון: אני מתנצלת.

כרמל שאמה-הכהן: (קורא בשמות חברי הוועדה) חבר הכנסת מנחם אליעזר מוזס - נגד

חיים אורון: המקופחים מצביעים בעד, מוזס.

לאה ורון: לפיכך שמונה נגד, ארבעה בעד.

לאה ורון: הבקשה לדיון מחדש לא נתקבלה.

כרמל שאמה-הכהן: הבקשה נדחתה ברוב חברי הוועדה.

כרמל שאמה-הכהן: סעיף 3(2) להצ"ח, תיקון סעיף 2(7) לחוק מקרקעי ישראל (בעניין היקף הקרקעות העירוניות שניתן להעביר) - ח"כ יחימוביץ

כרמל שאמה-הכהן: סעיף 3 לסדר-היום הוא גם בקשה של חברת הכנסת שלי יחימוביץ.

כרמל שאמה-הכהן: סעיף 3(2) להצעת החוק, תיקון סעיף 2(7) לחוק מקרקעי ישראל (בעניין היקף הקרקעות העירוניות שניתן להעביר בהן בעלות).

כרמל שאמה-הכהן: כאמור, זו בקשה של חברת הכנסת שלי יחימוביץ.

כרמל שאמה-הכהן: דקה עד שתיים לנימוק.

שלי יחימוביץ': אדוני היושב-ראש, בתקשורת זה הוצג רק כ-4% מקרקעות המדינה, בפועל מדובר על 800,000 דונם.

שלי יחימוביץ': 800,000 דונם, שכולם, ללא יוצא מן הכלל, בקרקעות היקרות ביותר במדינת ישראל.

שלי יחימוביץ': כלומר, מדינת ישראל נפרדת מנכסי הקרקע הכי יקרים שלה, אלה שמיועדים למגורים, למסחר, לתיירות.

שלי יחימוביץ': מה הסעיף הנוסף?

שלי יחימוביץ': מגורים, מסחר, תיירות ו- - -

כרמל שאמה-הכהן: ותעסוקה.

שלי יחימוביץ': אותם 800,000 דונם הם לב לבן של קרקעות מדינת ישראל, היקרות והמשובחות שבהן.

שלי יחימוביץ': כלומר, מדובר ב-800,000 דונם הכי איכותיים.

שלי יחימוביץ': תוסיפו לזה את העובדה שבהוראת שעה, מינהל מקרקעי ישראל כבר קיבל את האפשרות למכור 200,00 דונם.

שלי יחימוביץ': לפני כמה זמן זה היה, ירון ביבי?

ירון ביבי: לפני שלוש שנים.

חיים אורון: ב-2006.

שלי יחימוביץ': מאז, שימו לב, על-פי הערכות המינהל הצליח למכור מתוך אותם 200,000 דונם רק 60,000 דונם.

שלי יחימוביץ': אז אני שואלת: אם עד עכשיו הצלחתם, מתוך ה-200,000 דונם, שניתנו לכם בהוראת שעה, למכור רק 60,000, למה החיפזון להעביר עוד 800,000 דונם, שזאת כמות אדירה ושטח אדיר, שלהערכתו של יושב-ראש המינהל, ירון ביבי, שנשמעה כאן בוועדה, לא יצליחו למכור את זה לפני עוד 20 שנה?

שלי יחימוביץ': אני שואלת, למה לקבל הכרעה שהיא כל כך היסטורית, כל כך משמעותית, שיש לה השלכות על רבדים עצומים של החיים, שאין לנו מושג איך היא תעבוד – למה למכור 800,000 דונם ולבדוק מה עוללנו רק בעוד 20 שנה?

שלי יחימוביץ': למה שלא נבדוק את עצמנו בעוד חמש שנים?

שלי יחימוביץ': למה לא להגביל, בנוסף ל-200,000 הדונם שכבר ניתנו בהוראת שעה, לעוד 300,000 דונם, לא 800,000 דונם?

שלי יחימוביץ': הרי ברור שמדובר בשטח שהוא מעל ומעבר למה שהמינהל יכול לממש בעשורים הבאים.

שלי יחימוביץ': בשביל מה?

שלי יחימוביץ': בשביל לא לאפשר לעצמנו אפילו יכולת חזרה למען הדורות הבאים?

שלי יחימוביץ': אולי טעינו, אולי אנחנו עושים עוול לילדים שלנו ולנכדים שלנו, אולי גם מי שמצדד היום ברפורמה ירצה לתקן את עצמו בעוד חמש שנים, הוא לא יכול.

אמנון כהן: יבוא לפה תיקון חקיקה.

עמיר פרץ: אחרי שתמכור את זה.

שלי יחימוביץ': ההצעה שלי- - -

כרמל שאמה-הכהן: ההצעה שלך לדון מחדש בנושא.

שלי יחימוביץ': לא.

שלי יחימוביץ': ההצעה שלי להכניס- - -

אמנון כהן: חבר הכנסת עמיר פרץ, עוד 20 שנה לא ימכרו.

עמיר פרץ: ימכרו, אלה הלחמניות, מה שמציעים עכשיו.

חיים אורון: אתם לוקחים צעצועים לביבי בלי רחמנות.

חיים אורון: ..

שלי יחימוביץ': ההצעה שלי היא להכניס מגבלה ולרדת מה-800,000 דונם המופרזים והתאוותניים האלה ולקבוע מגבלה יותר ריאלית שתאפשר לנו גם בדיקה ותיקון בעוד טווח שנים סביר.

כרמל שאמה-הכהן: דרך אגב, ראש הממשלה היה רוצה הרבה יותר מזה, אבל זה מה שהוועדה החליטה.

חיים אורון: ראש הממשלה היה רוצה הכול.

כרמל שאמה-הכהן: אמרתי שזה מה שהוועדה החליטה.

כרמל שאמה-הכהן: להתחיל את ההצבעה בבקשה.

לאה ורון: אין צורך עכשיו בהצבעה שמית, אפשר פשוט להרים את היד.

כרמל שאמה-הכהן: מי בעד הבקשה של חברת הכנסת שלי יחימוביץ?

לאה ורון: שלושה בעד.

כרמל שאמה-הכהן: מי נגד הבקשה של חברת הכנסת יחימוביץ?

לאה ורון: שמונה נגד.

לאה ורון: הבקשה לא אושרה.

כרמל שאמה-הכהן: הבקשה לא אושרה.

כרמל שאמה-הכהן: סעיף 1(6) להצ"ח תוספת סעיף 3א קידום התחרות - ח"כ שי, הסעיפים כלולים בנוסח המפורסם באתר הוועדה

כרמל שאמה-הכהן: אנחנו עוברים לסעיף הבא, סעיף 4 לסדר-היום, סעיף 1(6) להצעת החוק תוספת סעיף 3א בעניין קידום התחרות ומניעת ריכוז קרקעות בידי יחידים.

כרמל שאמה-הכהן: בקשתו של חבר הכנסת נחמן שי.

כרמל שאמה-הכהן: נימוק תמציתי ובקצרה.

כרמל שאמה-הכהן: בבקשה, חבר הכנסת שי.

נחמן שי: אני מבקש שיהיה גג לשיעור שניתן לרכוש קרקעות בידי יחיד.

נחמן שי: צריך לקבוע איזה גג.

נחמן שי: כרגע אני מבין שאין גג, ויחידים יכולים לרכוש ככל שהם ירצו.

נחמן שי: הובטח שזה ייעשה בעתיד.

כרמל שאמה-הכהן: עד מאי.

נחמן שי: נכון, אבל אני מבקש שזה ייעשה עכשיו, כל עוד החוק הזה נמצא בהליכי חקיקה, ולא להפקיד את זה אחר כך בידי המועצה.

נחמן שי: יש לי ספקות כבדים אם המועצה תהיה עצמאית.

נחמן שי: אני מבין שחברי המועצה יהיו חייבים באחריות כלפי החלטות הממשלה, כך שהם יהיו מריונטות, ולכן עדיף שזה ייעשה עכשיו.

נחמן שי: אני מבקש שייקבע גג.

נחמן שי: אני יודע שהוצע איזה נוסח על ידי היועצת המשפטית.

כרמל שאמה-הכהן: הוצע והתקבל.

נחמן שי: אני מבקש לערער על זה.

כרמל שאמה-הכהן: זאת זכותך.

כרמל שאמה-הכהן: אני מעמיד את הבקשה והסעיף להצבעה.

כרמל שאמה-הכהן: מי בעד הצעתו של חבר הכנסת שי?

כרמל שאמה-הכהן: מי בעד לפתוח את הנושא מחדש?

לאה ורון: ארבעה בעד.

כרמל שאמה-הכהן: מי נגד?

לאה ורון: שמונה נגד.

כרמל שאמה-הכהן: שמונה נגד, ארבעה בעד.

כרמל שאמה-הכהן: הרביזיה לא נתקבלה.

חיים אורון: אדוני היושב-ראש, כשיושב-ראש הכנסת אמר שהוא פותח כמה נושאים לדיון בגלל השעה המאוחרת, האם הוא התכוון להליך כזה?

כרמל שאמה-הכהן: לא יודע.

כרמל שאמה-הכהן: אתה יכול לפנות אליו ולשאול אותו, הוא לא רחוק מפה.

חיים אורון: אני אפנה אליו, ואני אשאל אותו.

כרמל שאמה-הכהן: אני לא הדובר שלו.

חיים אורון: אתם מעוותים את הכול, חבל על ההצגה פה, הייתם יכולים לעשות את זה באי-מיילים.

חיים אורון: הרי ברור שהרוב האוטומטי קיים פה.

כרמל שאמה-הכהן: אולי גם הנגד האוטומטי קיים פה.

חיים אורון: כאשר היושב-ראש מודיע לציבור שהוא פותח נושא לדיון, הוא לא מתכוון לפרסה הזאת.

כרמל שאמה-הכהן: חבר הכנסת אורון, עוד לא סיימנו את סדר-היום.

חיים אורון: בטח, אני יודע, כי אתם צריכים לחלק סוכרייה למישהו.

חיים אורון: 1(12) להצ"ח - הוספת סעיף 4כ לחוק מינהל מקרקעי ישראל (בעניין "הגבלה על הקניית הבעלות") - חה"כ טיבי וחנין

כרמל שאמה-הכהן: סעיף 2 לסדר היום, סעיף 1(12) להצעת החוק – הוספת סעיף 4כ לחוק מינהל מקרקעי ישראל בעניין הגבלה על הקניית הבעלות), בקשות של חברי הכנסת אחמד טיבי ודב חנין.

דב חנין: אני רוצה, ברשותך, אדוני, להעיר שתי הערות בשני מישורים של הדיון.

כרמל שאמה-הכהן: אני חושב שבסעיף הזה אין מחלוקת, אז אולי ניגש לדיון.

כרמל שאמה-הכהן: חבל על הזמן.

ישראל חסון: אדוני היושב-ראש, למה בסעיף הזה דיון ולא הצבעה?

כרמל שאמה-הכהן: קודם כול, הצבעה.

כרמל שאמה-הכהן: מי בעד הבקשה של חברי הכנסת אחמד טיבי ודב חנין?

עמיר פרץ: סליחה, אני רוצה שיסביר אותה.

כרמל שאמה-הכהן: אתה מתעקש להסביר?

עמיר פרץ: אני מתעקש להבין, עם כל הכבוד.

עמיר פרץ: אני צריך להצביע.

עמיר פרץ: אם הוא לא יודע להסביר, תסביר אתה.

חיים אורון: למה אתה מקלקל להם את ההצגה?

עמיר פרץ: חלק לא חברי ועדה, לפחות שיבינו על מה הם מצביעים.

כרמל שאמה-הכהן: בכל מקרה ייפתח פה דיון, אתה תשמע הכול.

כרמל שאמה-הכהן: הדיון עכשיו הוא רק אם לפתוח דיון.

כרמל שאמה-הכהן: אתה מתנגד לפתוח דיון?

עמיר פרץ: לא.

כרמל שאמה-הכהן: זה מה שאני אומר.

עמיר פרץ: תתחיל בדיון.

כרמל שאמה-הכהן: מי בעד הבקשה של חברי הכנסת אחמד טיבי ודב חנין?

לאה ורון: בעד שלושה.

כרמל שאמה-הכהן: מי נגד?

לאה ורון: שלושה.

לאה ורון: הבקשה לא נתקבלה.

דב חנין: אדוני היושב-ראש, אני רוצה להעיר למען הפרוטוקול שלפי הבנתי, העובדה שהנושא הוא נושא חדש גוברת על העובדה שוועדת הכלכלה לא מעוניינת לדון בו.

דב חנין: יש לי מחלוקת עם היועצת המשפטית של הוועדה.

אתי בנדלר: אני מוכרחה לומר ששוחחתי בטלפון על כך עם חבר הכנסת דב חנין, והוא טען שהנושא הזה הוא נושא חדש מבחינת המהות שלו.

אתי בנדלר: הסברתי לו שההחלטה אם נושא הוא נושא חדש או לא אמורה להידון בפני ועדת הכנסת אחרי שמאן דהו יעלה את הטענה הזאת, וניתן להעלות את הטענה הזאת כל עוד הנושא בפני הוועדה.

אתי בנדלר: הטענה הזאת לא הועלתה בשעת הדיונים לגבי העניין הזה, ואכן היה די ברור, כפי שאמרתי לך, שאם הבקשה תתקבל, הטענה תועלה על-ידך והיא תבוא לדיון בפני ועדת הכנסת.

אתי בנדלר: חברי הכנסת החליטו שלא לקיים דיון מחדש בשאלה.

אתי בנדלר: נותרת השאלה מה דין טענת נושא חדש שלא נטענה במועד, האם יש לה קיום עצמאי או אין לה קיום עצמאי?

אתי בנדלר: השאלה הזאת נשארה בבג"ץ בצריך עיון.

אתי בנדלר: לומר לך באופן ודאי מה תהיה החלטת הבג"ץ, ככל שתוגש עתירה בעניין, אינני יכולה.

כרמל שאמה-הכהן: אני מציע שננעל את הדיון.

דב חנין: הדברים שלי נרשמו בפרוטוקול.

דב חנין: המחלוקת עם היועצת המשפטית רשומה בפרוטוקול, ומן הסתם בתי המשפט עוד ידונו בנושא הזה.

חיים אורון: אדוני היושב-ראש--

כרמל שאמה-הכהן: כן, חבר הכנסת אורון.

חיים אורון: --מה שקרה פה עכשיו מוכיח שכל ההליך הזה לא היה בתום לב.

כרמל שאמה-הכהן: למה?

חיים אורון: משום שהקואליציה באה לכך מראש.

חיים אורון: היושב-ראש ידע שבשלב מסוים הדיון בוועדה בחוק כל כך חשוב היה לא רציני, ולכן הוא אמר שהוא נותן באופן יוצא מן הכלל – הוא פנה, לא חברי הכנסת פנו – אופציה לדון בשורה של נושאים, שלושתם חשובים מאוד.

חיים אורון: מה עשתה הקואליציה?

חיים אורון: עוד לפני כן אמרה: חבר'ה, זה לא רציני, בואו ניתן להם לקשקש רבע שעה ונלך הביתה.

כרמל שאמה-הכהן: הקואליציה הצביעה בעד הדיון.

חיים אורון: עוד פעם הקואליציה?

חיים אורון: עזוב אותי, אף אחד פה לא ידע על מה הוא מצביע.

חיים אורון: אף אחד לא ידע על מה הוא מצביע, אני אומר את זה לפרוטוקול.

כרמל שאמה-הכהן: אל תגיד "אף אחד", אני יכול להעיד על עצמי לפחות שאני יודע על מה הצבעתי.

חיים אורון: בלילה, בדיון בחוק הזה, היו נוכחים מהקואליציה שני אנשים שאמרו שהם לא מבינים על מה דנים.

חיים אורון: ואתם עושים הצגה מתמשכת- - -

כרמל שאמה-הכהן: אני חושב שהוויכוח עכשיו הוא בתוך המשפחה שלכם, בין החלקים השונים של האופוזיציה.

חיים אורון: לא, לא, לא.

חיים אורון: אין לי משפחה באופוזיציה, יש לי משפחה אחת, במרצ.

כרמל שאמה-הכהן: אתה לא יכול לבוא אלינו בטענות.

חיים אורון: אין לי משפחה, לא בקואליציה ולא באופוזיציה.

כרמל שאמה-הכהן: חבר הכנסת אורון, ישנתי מעט שעות הלילה כדי להתכונן לדיון הזה בפרוטרוט, תאמין לי בפרוטרוט.

כרמל שאמה-הכהן: רציתי לקיים דיון.

חיים אורון: ביום העצמאות הקרוב אתה תהיה מועמד אצלי לקבל עיטור.

כרמל שאמה-הכהן: אני בטוח שלא, אבל לא על זה דנים.

חיים אורון: לא, תקבל משהו, אני מחלק חופשי את העיטורים ביום העצמאות.

חיים אורון: מה זה שייך אם ישנת או לא ישנת?

חיים אורון: הדיון הזה מבזה את הכנסת מתחילתו ועד סופו.

חיים אורון: וגם זה אני רוצה שיהיה רשום בפרוטוקול.

ישראל חסון: יש לי שאלה אליך, חבר הכנסת אורון.

ישראל חסון: באופן שגרתי ברביזיה, האם יש הנמקות?

חיים אורון: כן, ברביזיה שמתנהלת ברצינות יש הנמקה, ויש הנמקה נגד.

חיים אורון: אני לא יודע בדיוק על איזה תקן אתה שואל אותי, על תקן של ותיק?

ישראל חסון: על תקן של נוסח התקנון.

חיים אורון: אני מודה שכשראיתי ביום חמישי שיש רביזיה, הבנתי שבשלושה סעיפים יושב-ראש הכנסת לא במקרה החליט לתת אופציה לדיון רציני מההתחלה, ולא ליצור במה לתרגיל של שמונה נגד ארבעה, ובעצם לא קרה שום דבר.

חיים אורון: על הסעיפים האלה לא דנו ברצינות.

חיים אורון: אני מניח שגם בסוף דיון רציני שום דבר לא היה משתנה, אבל לפחות היו דנים ברצינות אם זה 400,000 או 800,000.

חיים אורון: אני לא רוצה לפתוח פה ויכוח עם ירון ביבי – אין שום תביעה של המינהל ל-800,000 זו סוכרייה לביבי.

חיים אורון: האוצר החליט על 400,000.

כרמל שאמה-הכהן: מה לעשות שראש הממשלה לא אהב את הסוכרייה הזאת.

חיים אורון: לא, הוא רצה אותה עוד יותר מתוקה, כי הוא היה צריך להגיד שהוא עשה רפורמה במקרקעי ישראל.

חיים אורון: אני מודה שראש הממשלה מאוד מעסיק אותי היום בנושא ירושלים, ולא בנושא הקרקעות.

חיים אורון: לא צריך בשביל זה את ראש הממשלה.

חיים אורון: הכנסת היום נתנה קרט בלנש לסדר גודל ענק, למשך זמן שאף אחד לא יודע להעריך, עם משמעויות שאין שום נקודת מבחן בשום תאריך עתידי, אלא אם כן בחקיקה ראשית, בשלוש קריאות מישהו יבוא ויגיד: עצרו את המנועים, וכמובן הסיכוי של זה הוא אפס.

חיים אורון: זה מול ההליך שכבר היה פה.

חיים אורון: אני הייתי פה כשאושר לעלות מ-100,000 ל-200,000, לא היה על זה ויכוח גדול.

חיים אורון: חשבו שלצורך היוון הקרקעות בבנייה הרוויה צריך יותר נפח וכן הלאה, אישרו את זה.

חיים אורון: אם היו באים לפה ואומרים, במקום 200,000 – 300,000, הייתי מצביע בעד זה.

כרמל שאמה-הכהן: חבר הכנסת אורון, אנחנו יכולים לנעול את הדיון?

כרמל שאמה-הכהן: המצלמה יכולה להיות בחוץ?

חיים אורון: לא ראיתי מצלמה.

חיים אורון: מה אתה רוצה מחיי?

חיים אורון: כבר צילמו אותי מספיק בחיים.

איתמר כהן: סליחה, חבר הכנסת שאמה.

כרמל שאמה-הכהן: אין דיון.

כרמל שאמה-הכהן: אין דיון, חברים.

איתמר כהן: אני רוצה להגיד משהו לפרוטוקול, כי הייתי כאן בדיון- - -

כרמל שאמה-הכהן: לא.

כרמל שאמה-הכהן: סליחה, סליחה, אדוני.

ישראל חסון: הישיבה נעולה?

כרמל שאמה-הכהן: כולם מדברים פה על סדר.

כרמל שאמה-הכהן: בדיוק, זה לא היה על סדר-היום, אז ננעל את הישיבה.

כרמל שאמה-הכהן: הישיבה נעולה.

כרמל שאמה-הכהן: תודה רבה לכולם.